พลิกบทบาทสหกรณ์
กลุ่มออมทรัพย์มาหนุนให้กู้กลุ่มเกษตร&#8216;ปีติพงศ์&#8217;สั่งสศก.ศึกษาร่วมกับทีดีอาร์ไอ
28 ต.ค. 2557

กลุ่มออมทรัพย์มาหนุนให้กู้กลุ่มเกษตร‘ปีติพงศ์’สั่งสศก.ศึกษาร่วมกับทีดีอาร์ไอ
รมว.เกษตรฯ สั่ง สศก.หารือทีดีอาร์ไอ ศึกษาใช้สหกรณ์ออมทรัพย์เป็นแหล่งทุนสหกรณ์การเกษตร
นายปีติพงศ์ พึ่งบุญ ณ อยุธยา รมว.เกษตรและสหกรณ์ เปิดเผยว่า ได้มอบให้สำนักงานเศรษฐกิจการเกษตร (สศก.) หารือกับสถาบันวิจัยเพื่อการพัฒนาประเทศไทย (ทีดีอาร์ไอ) เพื่อศึกษารูปแบบการนำสภาพคล่องของสหกรณ์ออมทรัพย์ที่มีมากกว่า 2.2 ล้านล้านบาท มาช่วยในการส่งเสริม หรือเป็นแหล่งทุนให้กับสหกรณ์การเกษตรทั่วประเทศในอัตราดอกเบี้ยที่เหมาะสม เพื่อช่วยเหลือเกษตรกรในการทำการเกษตรหรือการทำธุรกิจ เนื่องจากปัจจุบันสหกรณ์ออมทรัพย์มีการทำธุรกิจน้อยมาก คาดว่าจะใช้เวลาในการศึกษา 12 เดือน
ทั้งนี้ ปัจจุบันสหกรณ์ออมทรัพย์ซึ่ง มีสภาพคล่องมากกว่า 2.2 ล้านล้านบาท แต่มีการปล่อยกู้ประมาณ 1.1-1.2 ล้านล้านบาทเท่านั้น ทำให้สหกรณ์ออมทรัพย์ มีฐานะเป็นผู้กู้มาก แต่นำเงินมาทำธุรกิจน้อย สหกรณ์ออมทรัพย์จึงน่าจะเป็นแหล่งเงินทุนที่สำคัญที่จะมาช่วยสหกรณ์การเกษตรได้ ทำให้เงินหมุนได้ เพราะปัจจุบันธนาคารเพื่อการเกษตรและสหกรณ์การเกษตร (ธ.ก.ส.) ปล่อยกู้ในอัตราดอกเบี้ยสูง ค่าบริหารจัดการสูง 
“หากสหกรณ์ออมทรัพย์สามารถช่วยได้ น่าจะทำให้ต้นทุนการทำการเกษตรของเกษตรกรลดลง ซึ่งได้ให้ไปเร่งศึกษา และนำผลที่ได้มาดูว่าจะช่วยกัน ทำอย่างไร โดยเฉพาะในกลุ่มสหกรณ์อื่นๆ ที่มีหนี้สินอยู่ สหกรณ์ออมทรัพย์อาจเข้ามาช่วยได้” นายปีติพงศ์ กล่าว
นอกจากนี้ จะมีการหารือเรื่องการแก้ไข กฎหมายสหกรณ์ด้วย เพื่อให้สหกรณ์เป็นองค์การที่สามารถพัฒนาธุรกิจสหกรณ์ ได้ และค้าขายได้เหมือนพ่อค้า แต่เป็นการทำธุรกิจของประชาชนทั่วไป โดยจะเน้น ในรูปแบบที่เหมาะสม และป้องกันความเสียหายในอนาคต รวมถึงการฝึกให้คน ในระบบสหกรณ์สามารถทำธุรกิจเป็น
แหล่งข่าวเปิดเผยถึงความคืบหน้าในการแก้ไขปัญหาสหกรณ์เครดิตยูเนี่ยนคลองจั่นว่า ขณะนี้อยู่ระหว่างการรอให้ศาลล้มละลายกลางพิจารณาแผนฟื้นฟู โดยศาลนัดพิจารณากลางเดือน ธ.ค. 2557 หากศาลเห็นชอบ กระทรวงเกษตรฯ จะทำรายละเอียดเสนอคณะรัฐมนตรี (ครม.) เพื่อช่วยฟื้นฟูสหกรณ์ฯ คลองจั่นต่อไป
อย่างไรก็ตาม ก่อนหน้านี้กระทรวงเกษตรฯ และกระทรวงการคลังมีแนวคิดที่จะผลักดันสหกรณ์ออมทรัพย์และสหกรณ์เครดิตยูเนี่ยนไปอยู่ภายใต้การกำกับดูแลของกระทรวงการคลัง เพราะสหกรณ์ทั้งสองประเภททำธุรกิจคล้ายกับสถาบันการเงิน รวมทั้งจะผลักดันให้สหกรณ์ออมทรัพย์และสหกรณ์เครดิตยูเนี่ยนเป็นแหล่งเงินทุนกับประชาชนในชุมชน เพื่อแก้ไขปัญหาหนี้นอกระบบ รวมทั้งการสร้างวินัยการออมเงิน